મિશન વિદ્યાની શરુઆતે શિક્ષણપ્રધાન ભૂપેનદ્રસિંહ ચૂડાસમા અને મુખ્ય સચીવ ડૉ.જે.એન.સિંહે વિડિયો કોન્ફરન્સિંગ દ્વારા તમામ જિલ્લાના કલેકટરોને ‘મિશન વિદ્યા’ ના અસરકારક અમલીકરણ માટે ધ્યાન રાખવા સૂચનાઓ આપી હતી. સીએમ રૂપાણીએ પણ ૨૨,૦૦૦ કેન્દ્રો પર ઉપસ્થિત રહેલા ૭૦,૦૦૦ જેટલા શિક્ષકો સાથે બાયસેગના માધ્યમથી એકસાથે વાત કરીને ‘મિશન વિદ્યા’ વિશે માર્ગદર્શન આપ્યું હતું. શિક્ષણ વિભાગે વાંચન, લેખન અને ગણનના ઉપચારાત્મક શિક્ષણ માટે જરૂરી સાહિત્ય તૈયાર કર્યું છે. શાળાકક્ષાએ જે તે ધોરણના વર્ગ શિક્ષક દ્વારા વાંચન, લેખન અને ગણનમાં નબળા હોય એવા પ્રિય વિદ્યાર્થીઓને શાળા સમય ઉપરાંત વધુ એક કલાક ઉપચારાત્મક શિક્ષણ અપાશે. ધોરણ ૩ થી ૫ ના નબળા વિદ્યાર્થીઓને પણ શાળા સમય દરમિયાન બે કલાક ઉપચારાત્મક શિક્ષણ અપાશે.